ไทยเจอดีแน่ศก.โลกย่ำแย่การเงินเจอตอ
สถาบันวิจัยฯ คลัง ปรับลดคาดการณ์เศรษฐกิจไทยปีนี้เหลือ 4% จาก 4.5% ผลจากภาวะเศรษฐกิจโลกที่ชะลอตัว
22 ก.ย. 2554

สถาบันวิจัยฯ คลัง ปรับลดคาดการณ์เศรษฐกิจไทยปีนี้เหลือ 4% จาก 4.5% ผลจากภาวะเศรษฐกิจโลกที่ชะลอตัว
นายคณิต แสงสุพรรณ กรรมการมูลนิธิสถาบันวิจัยนโยบายเศรษฐกิจการคลัง เปิดเผยว่า สถาบันได้ปรับลดคาดการณ์อัตราการเติบโตของเศรษฐกิจไทยในปีนี้เหลือ 4% จากเดิมที่เคยคาดไว้ที่ 4.5% เนื่องจากผลกระทบของปัญหาเศรษฐกิจโลกที่ยอมรับว่าน่าเป็นห่วง เพราะไม่สามารถคาดการณ์ได้ว่าอีก 12 เดือนข้างหน้าจะเป็นอย่างไร แต่มีแนวโน้มว่าน่าจะแย่กว่าช่วง 12 เดือนที่ผ่านมา 
สำหรับเศรษฐกิจในปี 2555 ยังคงคาดการณ์ว่าเศรษฐกิจของไทยจะเติบโตได้ 4.5% แต่ก็มีโอกาสปรับลดลงได้หากได้รับผลกระทบจากเศรษฐกิจโลกมากขึ้น
“ขณะนี้ปัญหาเศรษฐกิจของยุโรปกลายเป็นเรื่องใหญ่ หลังจากเกิดการลุกลามไปถึงอิตาลีแล้ว และยังไม่มีความว่าชัดเจนใครเป็นผู้ถือพันธบัตรรัฐบาลของอิตาลีไว้บ้าง ซึ่งแตกต่างจากกรณีของกรีซที่ธนาคารในฝรั่งเศสออกมายอมรับการถือครองพันธบัตรจนนำไปสู่การถูกปรับลดความเชื่อถือ” นายคณิต กล่าว
นายคณิต กล่าวอีกว่า ปัญหาเศรษฐกิจโลกคงจะกระทบกับการส่งออกของไทยไม่มาก แต่อาจจะกระทบในภาคการเงินมากกว่า ซึ่งปัญหาในยุโรปจะทำให้ค่าเงินยูโรอ่อนค่าลงและเงินเหรียญสหรัฐอาจแข็งค่าขึ้น แต่หากช่วงใดเงินเหรียญสหรัฐกลับมาอ่อนค่า ก็จะทำให้เงินบาทแข็งค่า ซึ่งจะสร้างปัญหาให้กับประเทศ จึงเป็นหน้าที่ที่ธนาคารแห่งประเทศไทย (ธปท.) ที่จะต้องติดตามสถานการณ์อย่างใกล้ชิด เพื่อบริหารอัตราแลกเปลี่ยนให้เหมาะสม
นอกจากนั้น ยังมีผลต่อทิศทางอัตราดอกเบี้ยในตลาดโลก แต่ยังไม่สามารถคาดการณ์ได้ แม้ว่าดอกเบี้ยในสหรัฐและยุโรปยังอยู่ในระดับต่ำ